INDHOLDSFORTEGNELSE

1............ Budgetproceduren for EGFL for 2015. 3

2............ Formålsbestemte indtægter til EGFL.. 3

3............ Bemærkninger vedrørende den foreløbige gennemførelse af EGFL-budgettet for 2015. 4

4............ Forbrug af formålsbestemte indtægter til EGFL.. 6

5............ Konklusioner 7

Bilag 1: Bilag 2: || Budgetproceduren for 2015 Foreløbigt forbrug af EGFL-bevillinger pr. 31.1.2015

1. Budgetproceduren for EGFL for 2015

De vigtigste tal for Den Europæiske Garantifond for Landbruget (EGFL) på forskellige skæringsdatoer for budgetproceduren er opsummeret i tabellen i bilag 1.

EGFL-budgettet for 2015 blev vedtaget af Europa-Parlamentet den 17. december 2014. Budgettet omfattede forpligtelses- og betalingsbevillinger svarende til henholdsvis 43 455,8 mio. EUR og 43 447,6 mio. EUR til landbrugsmarkedsforanstaltninger og direkte støtte.

Forskellen mellem forpligtelses- og betalingsbevillingerne beror på, at der for visse foranstaltninger, som gennemføres direkte af Kommissionen, anvendes differentierede bevillinger. Disse vedrører hovedsagelig fremme af landbrugsprodukter, politisk strategi og koordineringsforanstaltninger i landbruget.

2. Formålsbestemte indtægter til EGFL

På grundlag af bestemmelserne i artikel 43 i forordning (EU) nr. 1306/2013 om finansiering, forvaltning og overvågning af den fælles landbrugspolitik betragtes indtægter fra finansielle korrektioner i henhold til beslutninger om efterprøvende regnskabsafslutning, indtægter fra uregelmæssigheder og indtægter fra mælkeafgiften som formålsbestemte indtægter, der skal anvendes til finansiering af EGFL-udgifter. I henhold til disse bestemmelser kan formålsbestemte indtægter anvendes til at finansiere alle former for EGFL-udgifter. Hvis ikke alle disse indtægter anvendes i regnskabsåret, vil de automatisk blive fremført til det følgende regnskabsår[1].

EGFL's budget for 2015 omfatter både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, skønnene over de formålsbestemte indtægter, der forventes opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2015 hensyn til de forventede samlede formålsbestemte indtægter og anmodede i budgetforslaget for 2015 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog EGFL-budgettet under hensyntagen til de forventede formålsbestemte indtægter.

Ved udarbejdelsen af budgettet for 2015 anslog Kommissionen de disponible formålsbestemte indtægter til 1 768,6 mio. EUR. Det drejer sig om følgende:

– de formålsbestemte indtægter, der forventes genereret i løbet af regnskabsåret 2015, blev anslået til 1 438,6 mio. EUR. Der forventedes henholdsvis 868,6 mio. EUR fra korrektioner i forbindelse med regnskabsafslutning og 165 mio. EUR fra uregelmæssigheder. Indtægterne fra mælkeafgiften blev anslået til 405 mio. EUR

– de formålsbestemte indtægter, der forventedes fremført fra regnskabsåret 2014 til 2015, blev anslået til 330 mio. EUR.

Kommissionen afsatte i budgettet for 2015 disse oprindeligt anslåede indtægter på 1 768,6 mio. EUR til følgende ordninger:

– 362,4 mio. EUR blev afsat til driftsfondene for producentorganisationer i sektoren for frugt og grøntsager

– 106,9 mio. EUR blev afsat til andre foranstaltninger i sektoren for frugt og grøntsager

– 0,9 mio. EUR blev afsat til oplagringsforanstaltninger for skummetmælkspulver

– 2,9 mio. EUR blev afsat til oplagringsforanstaltninger for smør og fløde

– 50,5 mio. EUR blev afsat til andre foranstaltninger for mælk og mejeriprodukter, og

– 1 245 mio. EUR blev afsat til enkeltbetalingsordningen.

Til disse ordninger vedtog budgetmyndigheden i sidste ende bevillinger i overensstemmelse med Kommissionens forslag. Summen af de vedtagne bevillinger og ovennævnte formålsbestemte indtægter svarer til et samlet anslået behov på:

– 903,9 mio. EUR til driftsfondene for producentorganisationer i sektoren for frugt og grøntsager

– 107,6 mio. EUR til andre foranstaltninger i sektoren for frugt og grøntsager

– 0,9 mio. EUR til oplagringsforanstaltninger for skummetmælkspulver

– 2,9 mio. EUR til oplagringsforanstaltninger for smør og fløde

– 50,6 mio. EUR til andre foranstaltninger for mælk og mejeriprodukter og

– 29 587 mio. EUR til enkeltbetalingsordningen.

Af bilag 2, som viser den foreløbige gennemførelse af budgettet for 2015 frem til den 31. januar 2015, fremgår de budgetbevillinger på artikelniveau til frugt og grøntsager, mælk og mejeriprodukter og afkoblet direkte støtte, der er vedtaget for disse ordninger, og som beløber sig til henholdsvis 836,2 mio. EUR, 77,1 mio. EUR og 37 397 mio. EUR uden hensyntagen til ovennævnte formålsbestemte indtægter. Sammen med de formålsbestemte indtægter til disse budgetartikler beløber bevillingerne på budgettet for 2015 sig til i alt 1 305,5 mio. EUR for frugt og grøntsager, 131,4 mio. EUR for mælk og mejeriprodukter og 38 642 mio. EUR for afkoblet direkte støtte.

3. Bemærkninger vedrørende den foreløbige gennemførelse af EGFL-budgettet for 2015

Af bilag 2 fremgår budgettets foreløbige udnyttelsesgrad i perioden fra den 16. oktober 2014 til den 31. januar 2015. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 28 i forordning (EU) nr. 1306/2013. I det følgende anføres korte bemærkninger til de budgetartikler, der udviser de største afvigelser mellem de faktisk afholdte udgifter og de dertil svarende bevillinger på budgettet for 2015.

3.1. Markedsforanstaltninger

Udnyttelsen af bevillinger til interventioner på landbrugsmarkederne var 107,5 mio. EUR lavere end de afsatte budgetbevillinger som fastsat ved indikatorniveauet pr. 31. januar 2015. Denne afvigelse afspejler nettovirkningen af gennemførelsesmønstrene i primært sektoren for frugt og grøntsager og vinsektoren.

3.1.1. Frugt og grøntsager (+17 mio. EUR i forhold til de vedtagne bevillinger)

Hvad angår de vedtagne bevillinger, skyldes denne udnyttelsesgrad primært udgifterne til producentorganisationernes driftsfonde og andre foranstaltninger i sektoren for frugt og grøntsager, der finansieres med både de vedtagne budgetbevillinger og de formålsbestemte indtægter til denne ordning på budgettet for 2015 (NB: se yderligere oplysninger i punkt 2 ovenfor). Udnyttelsesgraden er resultatet af anvendelsen af indikatoren for perioden indtil den 31. januar 2015 på de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i tabellen over det foreløbige forbrug i bilag 2 viser, hvordan situationen ville have set ud, hvis indikatoren pr. 31. januar 2015 var blevet anvendt på de samlede bevillinger, der forventes at være til rådighed til finansiering af denne artikel. Som anført under punkt 2 ovenfor vil de samlede midler, der forventes at være til rådighed under denne artikel, bestå af de vedtagne budgetbevillinger på 836,2 mio. EUR og de formålsbestemte indtægter til denne artikel, der anslås til 469,3 mio. EUR. Hvis indikatoren således var blevet anvendt på de samlede midler på 1 305,5 mio. EUR, der forventes at være til rådighed under denne artikel, ville der fremkomme et underforbrug på -63 mio. EUR.

Dette er virkningen af et lavere forbrug for alle de ordninger, der finansieres over denne artikel. Det skal bemærkes, at der ikke kunne foretages et rimeligt skøn over forbrugstempoet for budgetbevillingerne til kriseforanstaltninger, og det er sandsynligt, at dette tempo vil afvige fra den treårige gennemsnitlige forbrugsprofil, der er grundlaget for denne artikels indikator. På nuværende tidspunkt betragtes denne situation som midlertidig, og gennemførelsen af denne artikel overvåges tæt af den ansvarlige tjenestegren i Kommissionen.

3.1.2. Produkter i vinsektoren (-130,8 mio. EUR)

Dette underforbrug skyldes det langsommere tempo i medlemsstaternes betalinger i forhold til den fastlagte indikators udgiftsprofil for de nationale vinprogrammer. På nuværende tidspunkt betragtes dette underforbrug som midlertidigt.

3.2. Direkte støtte

Forbruget af bevillinger til direkte støtte var 650,8 mio. EUR højere end det niveau, der var fastsat af indikatoren pr. 31. januar 2015.

3.2.1. Afkoblet direkte støtte (+691,7 mio. EUR i forhold til de vedtagne bevillinger)

Hvad angår de vedtagne bevillinger, skyldes denne udnyttelsesgrad primært udgifterne til enkeltbetalingsordningen, der finansieres med både de vedtagne budgetbevillinger og de formålsbestemte indtægter til denne ordning på budgettet for 2015 (NB: se yderligere oplysninger i punkt 2 ovenfor). Udnyttelsesgraden er resultatet af anvendelsen af indikatoren for perioden indtil den 31. januar 2015 på de vedtagne budgetbevillinger, der ikke omfatter de formålsbestemte indtægter til denne artikel.

En fodnote * i tabellen over det foreløbige forbrug i bilag 2 viser, hvordan situationen ville have set ud, hvis indikatoren pr. 31. januar 2015 var blevet anvendt på de samlede bevillinger, der forventes at være til rådighed til finansiering af afkoblet direkte støtte. Som anført i punkt 2 vil de samlede midler, der forventes at være til rådighed for afkoblet direkte støtte, bestå af de vedtagne budgetbevillinger på 37 397 mio. EUR og de formålsbestemte indtægter til afkoblet direkte støtte, der anslås at udgøre 1 245 mio. EUR. Hvis indikatoren således var blevet anvendt på de samlede midler på 38 642 mio. EUR, der forventes at være til rådighed for afkoblet direkte støtte, ville der fremkomme et underforbrug på -488,8 mio. EUR.

Denne afvigelse i udnyttelsesgraden for afkoblet direkte støtte skyldes primært det høje antal betalinger til enkeltbetalingsordningen i årets første to måneder (sammenlignet med samme periode de tre foregående år) samt et midlertidigt fald i januar måned. At dømme ud fra medlemsstaternes prognoser forventes gennemførelsen at tage fart igen over de kommende måneder.

Kommissionen forventer på nuværende tidspunkt, at de disponible bevillinger og formålsbestemte indtægter vil være tilstrækkelige til at dække finansieringsbehovet for denne artikel.

3.2.2. Anden direkte støtte (-40,9 mio. EUR)

Underforbruget af de vedtagne budgetbevillinger til anden direkte støtte i forhold til den fastlagte indikators udgiftsprofil pr. 31. januar 2015 skyldes primært det langsommere tempo i betalingerne til specifik støtte under artikel 68 – Koblet direkte støtte. På nuværende tidspunkt betragtes dette underforbrug som midlertidigt.

3.3. Revision af landbrugsudgifterne (- 16,9 mio. EUR)

Ud over direkte udgifter til overvågning og forebyggende foranstaltninger samt udgifter til finansielle korrektioner til fordel for medlemsstaterne, der beløber sig til 26,8 mio. EUR, omfattede budgettet for 2015 skøn på 60,5 mio. EUR for betalinger til bilæggelse af tvister. Ved udarbejdelsen af udgiftsprofilen for bilæggelse af tvister blev det i mangel af en tidligere gennemførelsesprofil antaget, at medlemsstaterne ville betale disse beløb jævnt fordelt over året. Imidlertid har medlemsstaterne pr. 31. januar 2015 endnu ikke foretaget nogen af disse betalinger. Som følge heraf var der et underforbrug i forhold til det niveau, som var fastsat af indikatoren for dette kapitel i budgettet for 2015. På nuværende tidspunkt betragtes denne situation som midlertidig, og budgettet forventes gennemført fuldt ud.

4. Forbrug af formålsbestemte indtægter til EGFL

Oversigten i bilag 2 viser, at der var blevet opkrævet formålsbestemte indtægter på 995,6 mio. EUR pr. 31. januar 2015. Det drejer sig om følgende:

– indtægterne fra korrektioner i forbindelse med regnskabsafslutningen og den efterprøvende regnskabsafslutning beløb sig til 179 mio. EUR, og der forventes stadig betydelige beløb inden regnskabsårets udgang

– indtægterne fra uregelmæssigheder beløb sig til 68 mio. EUR, og der forventes også yderligere beløb ved regnskabsårets udgang, og

– alle indtægterne fra mælkeafgiften er på nuværende tidspunkt opkrævet og beløber sig til ca. 407,3 mio. EUR.

Endelig beløb de formålsbestemte indtægter, der blev fremført fra 2014 til 2015, sig til 341,3 mio. EUR.

De formålsbestemte indtægter, der er til rådighed til finansiering af EGFL-udgifter, beløber sig pr. 31. januar 2015 derfor til 995,6 mio. EUR, og der forventes ved regnskabsårets udgang store yderligere nyligt opkrævede formålsbestemte indtægter i forbindelse med beslutninger om efterprøvende regnskabsafslutning og uregelmæssigheder.

5. Konklusioner

Det foreløbige forbrug af EGFL-budgetbevillinger i 2015 for perioden indtil den 31. januar 2015 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 526,5 mio. EUR.

Der rådes allerede over formålsbestemte indtægter på 995,6 mio. EUR, og det forventes, at der vil blive opkrævet yderligere beløb i 2015. Kommissionen mener på nuværende tidspunkt, at de formålsbestemte indtægter, der vil være til rådighed ved årets afslutning, vil være tilstrækkelige til at dække finansieringen af visse elementer under ordningerne for frugt og grøntsager, mælk og mejeriprodukter samt enkeltbetalingsordningen, således som det oprindeligt blev antaget, da budgettet for 2015 blev udarbejdet.

[1] I artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsættes det, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende artikel.